Document ID: 32006R0341

KOMISIJAS REGULA (EK) Nr. 341/2006
(2006. gada 24. februāris),
ar ko pieņem specifikācijas 2007. gada ad hoc modulim par nelaimes gadījumiem darbā un ar darbu saistītām saslimšanām, kurš paredzēts Padomes Regulā (EK) Nr. 577/98, un groza Regulu (EK) Nr. 384/2005
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 9. marta Regulu (EK) Nr. 577/98 par darbaspēka izlases veida apsekojuma organizēšanu Kopienā (1), un jo īpaši tās 4. panta 2. punktu,
tā kā:
(1)
Komisijas 2005. gada 7. marta Regulā (EK) Nr. 384/2005, ar ko pieņem 2007. līdz 2009. gada ad hoc moduļu programmu darbaspēka izlases veida apsekojumam, kas paredzēts ar Padomes Regulu (EK) Nr. 577/98 (2), ir ietverts ad hoc modulis par nelaimes gadījumiem darbā un ar darbu saistītām saslimšanām.
(2)
Padome 2002. gada 3. jūnija Rezolūcijā Nr. 2002/C 161/01 par jaunu Kopienas stratēģiju attiecībā uz drošību un veselības aizsardzību darbā 2002-2006 (3) aicināja Komisiju un dalībvalstis paātrināt darbu pie nelaimes gadījumu darbā un arodslimību statistikas saskaņošanas, lai būtu pieejami salīdzināmi dati, ar kuriem varētu objektīvi novērtēt atbilstīgi jaunajai Kopienas stratēģijai veikto pasākumu ietekmi un efektivitāti.
(3)
Padomes 1989. gada 12. jūnija Direktīvā 89/391/EEK par pasākumu ieviešanu, lai veicinātu darbinieku drošības un veselības aizsardzības darbā uzlabošanu (4), noteikts, ka darba devējiem jābūt sarakstam ar darbā notikušiem nelaimes gadījumiem, kuru rezultātā darbinieks nevar strādāt vairāk kā trīs darba dienas, un saskaņā ar valsts tiesību aktiem un/vai praksi jāsagatavo atbildīgajām iestādēm iesniedzami ziņojumi par viņu darbinieku nelaimes gadījumiem darbā. Komisija 2003. gada 19. septembra Ieteikumā 2003/670/EK par Eiropas arodslimību sarakstu (5) ieteica, ka dalībvalstīm jānodrošina, lai tiktu paziņots par visām arodslimībām, un dalībvalstīm saistībā ar darbu pie sistēmas Eiropas arodslimību statistikas saskaņošanai pakāpeniski jāpanāk savas arodslimību statistikas savietojamība ar Eiropas sarakstu. Komisijas 2002. gada 11. marta Paziņojumā par jaunu Kopienas stratēģiju attiecībā uz drošību un veselības aizsardzību darbā 2002-2006 (6) ir uzsvērts, ka statistikas informācijai jāaptver ne tikai atzīti nelaimes gadījumi darbā un arodslimības un to cēloņi un sekas, bet arī jāievieš daži skaitļos izsakāmi elementi saistībā ar darba vides faktoriem, kas, iespējams, izraisa problēmas. Jābūt pieejamiem arī statistikas datiem par tādām jaunām parādībām kā sūdzības, kas saistītas ar stresu, un skeleta un muskulatūras saslimšanas.
(4)
Turklāt ir jāatjaunina Regulas (EK) Nr. 384/2005 pielikuma 1. iedaļā noteiktās izlases specifikācija, lai palielinātu izlases analīzes potenciālu ad hoc modulim.
(5)
Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Šīs regulas pielikumā atrodams sīki izstrādāts saraksts par informāciju, kas 2007. gadā jāsavāc ar ad hoc moduli par nelaimes gadījumiem darbā un ar darbu saistītām saslimšanām un kas vajadzīga Regulas (EK) Nr. 384/2005 pielikuma 1. iedaļai.
2. pants
Regulas (EK) Nr. 384/2005 pielikuma 1. iedaļā punktu “Izlase” aizstāj ar šādu:
“Izlase: Mērķa vecuma grupa šā moduļa izlasei ir personas, kam ir vismaz 15 gadi.”
3. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 24. februārī

Labels: 9
19